
BRENDA JACKSON

LUFTEN DIRRER

Oversatt av Ida Brox Hunter

Miniserie: Arven i Alaska


De er søskenbarn og konkurrenter – med et imperium i Alaska. Men under det frosne ytre bobler hete følelser … Dette er del fire i miniserien Arven i Alaska. 

Brenda Jackson er en bestselgende New York Times-forfatter, med over hundre romantiske romaner bak seg. Brenda bor i Jacksonville, Florida, og bruker tiden sin på familien, på reising og på å skrive.


Til mannen som er og alltid vil være mitt livs kjærlighet, Gerald Jackson Sr. Helten min. Hjertet mitt. Sjelen min. Mitt alt. Til sønnene mine, Gerald Jr. Og Brandon. Dere er best, og gjør foreldrene deres stadig stolte. Til leserne mine som liker historiene om familien Westmoreland og søskenbarna deres, familien Outlaw. Denne boken er til dere! Kom ikke i hu de forrige ting, akt ikke på fortiden. – Jesaja 43:18 

«Skal du ikke reise hjem til Fairbanks i sommerferien, Jess?»

Senator Jessup Outlaw romsterte rundt på soverommet sitt mens han pakket og samtidig snakket med broren Garth på mobilen. «Nei. Jeg traff Spencer forrige måned da han var på forretningstur i DC. Reggie og jeg tok en drink med ham en kveld.» Spencer Westmoreland var fetteren deres fra California. Han eide en stor vingård like ved Napa Valley. Reginald Westmoreland var broren til Spencer, og senator, han også. «Spencer inviterte meg til Russell Vineyards for å besøke ham og Chardonnay. Siden mange av dere er opptatt akkurat nå og allikevel skal ned dit i slutten av måneden i anledning bryllupsjubileet, bestemte jeg meg for å takke ja til invitasjonen.»

«Hva med byrådsmøtene med velgerne dine?»

«Jeg holdt flere mens jeg var hjemme for å delta i Sloans bryllup, så jeg ligger bra an. Alle trenger en ferie, selv senatorer.»

Jess, som han ble kalt av familie og venner, var trettiåtte, og senator for Alaska. Han hadde også fire brødre og en søster. Alle søsknene jobbet for familiebedriften Outlaw Freight Lines. Selv hadde han jobbet der som bedriftsadvokat i over ti år før han valgte en karriere innen politikken. Garth tok over som administrerende direktør for noen år siden da faren deres, Bart, pensjonerte seg. Eller rettere sagt, da styret truet med å avsette ham.

Garth var den eldste i søskenflokken, og det var kun to år mellom dem. Garth og hans kone Regan skulle snart fly til Florida for å besøke hans svigerforeldre for første gang siden deres sønn Garrison ble født.

Cash, den to år yngre broren til Jess, hadde fra i fjor av bodd i Wyoming på ranchen han hadde arvet. Han var gift med Brianna, og sammen hadde de tvillingene Cason og Cannon. Sloan, den fire år yngre broren til Jess, var sist ute med å gifte seg forrige juni. Sloan og hans kone Leslie hadde nylig kommet hjem fra en månedslang bryllupsreise.

Maverick, den yngste broren hans, var syv år yngre. Han var på forretningsreise i Irland. Den elleve år yngre søsteren hans, Charm, hadde planlagt å besøke Westmoreland-slekten deres i Atlanta. Det eneste familiemedlemmet til overs, var faren deres, Bart. De hadde snakket sammen for noen uker siden, og Bart hadde nevnt at han skulle reise en tur til London i august med Claudia, moren til Charm.

«Du har rett. Vi har alle planer om å dra til Russell Vineyards i slutten av måneden for å være med på jubileumsfeiringen, så da sees vi vel da», sa Garth.

Spencer og Chardonnay skulle holde selskap for å feire syttifemårsjubileet til Chardonnays besteforeldre, Daniel og Katherine Russell. Det var alltid et lystig lag når familiene Westmoreland og Outlaw var samlet.

«Vel, ha det hyggelig, og hils Spencer og Chardonnay fra meg.»

«Det skal jeg. Så ser jeg dere alle i selskapet.»

En liten stund senere var Jess ferdig med å pakke, og så opp på tv-en da et velkjent ansikt dukket opp på skjermen. Han skrudde opp lyden for å høre hva reporteren sa.

En uke etter at de ulovlige bildene dukket opp på sosiale medier, nekter fortsatt Kemp Pierson og skuespiller Maya Roadie å kommentere saken. De levde seg tilsynelatende godt inn i rollene sine da de var i New Zealand for innspillingen av filmen Midnight Heat. De skal visstnok ha hatt en het affære, til tross for at Kemp er i et forhold med skuespilleren Paige Novak. Frøken Novak, som nettopp har gjort seg ferdig med en innspilling i Japan, var ikke tilgjengelig for kommentar. Faktisk er det ingen som vet hvor hun befinner seg …

Jess slo av tv-en og ristet på hodet. Hvis anklagene mot Kemp Pierson var sanne, var jo mannen en drittsekk. Ingen fortjente den typen svik. Jess, av alle mennesker, burde vite det. Takket være Ava Sampson hadde han fått erfare et tilsvarende svik for ti år siden, og den typen hjertesorg unte han ikke sin verste fiende.

Det hadde seg slik at Paige Novak var søsteren til Pam Westmoreland, som var gift med fetteren hans, Dillon. I ny og ne traff han på Paige på en eller annen Westmoreland-familiebegivenhet. Hun var en svært vakker kvinne. En kvinne han hadde vært tiltrukket av fra første stund. Men han hadde ikke gjort noe med denne tiltrekningen, for tidspunktet hadde ikke passet. Han måtte konsentrere seg om kampanjen sin. Men nå kunne han se at han hadde kastet bort en gyllen sjanse da han ikke kapret henne for seks år siden, noe han i etterkant hadde angret på.

Hvis han fikk sjansen til å bli kjent med en vakker kvinne i denne ferien, skulle han ikke la den gå til spille.

Paige Novak snudde seg vekk fra vinduet da hun hørte at det banket på døren. Hun krysset rommet, kikket ut gjennom kikkehullet og smilte idet hun åpnet døren. «Chardonnay.»

«Hei. Jeg ville bare høre om du har lyst til å spise middag med oss?»

Paige smilte bredt. «Gjerne. Jeg setter sånn pris på at du og Spencer lar meg bo her en stund.» På denne tiden forrige uke befant hun seg på flyplassen i Tokyo da hun ble oppringt av en god venn og nabo som fortalte henne at paparazzier hadde slått leir utenfor døren hennes. Det hadde ikke tatt Paige lang tid å finne ut hvorfor. Affæren mellom Kemp og Maya var overalt i sosiale medier.

«Du trenger ikke å takke oss, Paige. Det var uansett på tide at du kom på besøk», sa Chardonnay.

Dette satte Paige pris på, for hun hadde allerede bodd på vingården i en uke, og hadde vært redd for å forulempe vertskapet. «Jeg elsker å være her», sa hun. «Jeg sto nettopp og beundret utsikten. Så vakkert og fredelig det er her.»

«Du kan bli her så lenge du ønsker. Det er hyggelig å se gjestehuset i bruk.»

«Takk. Og jeg vil gjerne spise middag med dere.» Hun trivdes i selskapet til Spencer og Chardonnay, deres tre barn og Chardonnays besteforeldre.

«Flott. Vi spiser rundt klokken fem.»

«Supert. Jeg må ta noen telefoner. Nadia har bombardert meg med anrop, så jeg må ringe henne tilbake.»

Da Chardonnay hadde gått, prøvde Paige å ringe lillesøsteren som hadde ringt henne fire ganger mens hun var i dusjen. Hun lurte på hva som hastet så veldig. Da hun nådde Nadias mobilsvar, antok hun at søsteren var i et møte, og la igjen en beskjed om at søsteren skulle ringe henne opp igjen.

Paige bestemte seg for å ringe søsteren Jillian for å høre om hun kanskje visste hvorfor Nadia hadde prøvd å nå henne. Jillian, som var to år eldre, jobbet som nevrokirurg ved et sykehus i Florida. «Hei Jill. Vet du hvorfor Nadia febrilsk har prøvd å ringe meg?»

«Aner ikke», sa Jillian og hørtes opptatt ut. «Kanskje du burde høre med Pam. Jeg skal i operasjonssalen, så jeg ringer deg opp igjen senere.»

«Greit.»

Paige gikk gjennom rommet og satte seg på sofaen for å ringe eldstesøsteren, Pam, som hadde giftet seg med Dillon Westmoreland for tretten år siden da Paige var femten. Det avsidesliggende området utenfor Denver på flere tusen mål, eid av familien Westmoreland, var mer et hjem for henne enn landstedet hun og søstrene fortsatt eide i Gamble i Wyoming.

Paige vurderte å dra hjem til Westmoreland Country da hun hadde dratt fra Tokyo, men ombestemte seg. Pam hadde nok å styre med. Dillons bror Bane og hans kone Crystal ventet sitt andre kull med trillinger når som helst. Pam og Dillon skulle passe på det første kullet med trillinger som knapt ville ha fylt seks år når de nye babyene ble født. Alle i Westmoreland Country var spent på fødselen. Det siste hun ønsket, var å la problemene med Kemp overskygge den gleden.

Hun ringte nummeret til Pam og ble ikke overrasket da hun fikk svar umiddelbart. «Paige? Familien vil gjerne vite at alt er bra med deg.»

Paige smilte. Hun hadde bare ringt Pam to ganger siden hun ankom Napa Valley i forrige uke. Selv om Paige var tjueåtte, visste hun at familien fortsatt bekymret seg for henne. «Si til alle sammen at jeg har det bra.»

«Jeg skulle ønske jeg var der og kunne gi deg en klem. Jeg liker ikke at Kemp bedro deg, og nå kommer pressen til å ha det som forsidestoff helt til en av dere uttaler dere om saken.»

Pam hadde vært skuespiller i sin tid, og visste hvordan mediene opererte. «Jeg følger ikke med på noe, verken på tv eller sosiale medier, så jeg har det bra», sa Paige. Og hun hadde garantert ingen planer om å komme med noen uttalelse.

«Har du hørt fra Kemp?» spurte Pam.

Kemp hadde ringt i forrige uke da historien først ble offentlig, og han hadde ikke tatt seg bryet med å benekte anklagene. Han sa istedenfor at affæren ikke betydde noe, og at han og Maya hadde fått i seg noen drinker for mye. Han beklaget den uforskammede oppførselen deres og ville vite hvor Paige var så han kunne sende henne blomster. Blomster! Trodde han virkelig at blomster var nok til å reparere skaden han hadde gjort?

Det som plaget Paige mer enn noe annet, var Kemps holdning til det hele. Han trodde oppriktig at hun ville godta beklagelsen hans og at de skulle legge det bak seg som om ingenting var skjedd. Hun hadde gjort det klart for ham at det ikke var tilfellet, og at han måtte komme seg videre i livet, for det planla hun nemlig å gjøre. Han nektet å godta at hun slo opp med ham, og var freidig nok til å bli opprørt da hun ikke ville fortelle ham hvor hun befant seg.

«Jeg blokkerte nummeret hans», sa Paige.

«Bare så du vet det, så har han ringt hit tre ganger og spurt etter deg. Ikke at vi bryr oss, men jeg tror han ble sint da vi ikke oppga hvor du var. Jeg har på følelsen at han tror på det Nadia sa.»

«Nadia?»

«Ja. Har du pratet med henne? Har hun fortalt deg hva hun gjorde?»

«Nei. Jeg hadde flere tapte anrop fra henne, men da jeg ringte henne tilbake, fikk jeg bare mobilsvar.»

«Hun sitter sikkert i et møte», sa Pam. Etter at hun ble uteksaminert fra universitetet, flyttet Nadia tilbake til Gamble i Wyoming for å drive dramaskolen som Pam eide der.

«Hva har Nadia gjort, Pam?» Paige kunne bare forestille seg det. Nadia, den yngste av søstrene, var kjent for å være frittalende.

«Jeg vil heller at Nadia forteller deg det selv, Paige.»

Paige likte ikke hvordan dette lød, og skulle til å si det før hun plutselig fikk et annet anrop. Det var Nadia. «Vel, hun får sjansen, Pam. Nadia ringer nå. Snakkes senere.»

«Greit.»

Paige tok imot anropet. «Nadia, hva er det som skjer?»

«Har du sett på nyhetene i det siste?» spurte Nadia engstelig.

«Nei, hvordan det?»

«Nadia, hva har du gjort?» spurte Paige da søsteren nølte.

«Vel, flere av reporterne antok at siden du ikke var i LA eller i Westmoreland Country, måtte du være her i Gamble.»

«Dukket det reportere opp i Gamble?»

«Ja, og på eiendommen vår.»

«Og?»

«Og de sto parkert utenfor huset da jeg dro på jobb. De omringet meg, dyttet mikrofonene opp i ansiktet mitt og prøvde å få meg til å fortelle dem hvor du var.»

Paige svelget. Hun visste hvor innpåslitne reportere kunne være. «Si meg at du ikke fortalte dem det?»

«Selvsagt gjorde jeg ikke det. Men en av reporterne gikk meg spesielt på nervene, så jeg fortalte ham noe annet.»

«Hva da?»

«Akkurat den reporteren, en skikkelig dust, foreslo at du var et sted og leget det knuste hjertet ditt, og at du kanskje hadde behov for et familierådsmøte etter hendelsen.»

Paige skar en grimase. «For en sjofel ting å si.»

«Det syntes jeg også, hvilket er grunnen til at jeg sa det jeg sa.»

«Og hva var det du egentlig sa?»

«Jeg fortalte dem at vi ikke trengte å se til deg fordi Kemp var den siste mannen du hadde i tankene. At du allerede har kommet deg videre og truffet en annen.»

Paige trakk på skuldrene. Det var jo ikke sant, men hørtes ikke så ille ut, tenkte hun, helt til Nadia la til …

«Og at dere to var i et hett, romantisk forhold.»

«Hva? Ærlig talt, Nadia», sa Paige og lurte på hvordan søsteren hadde kommet på noe slikt. Hun hadde jo aldri vært i et hett, romantisk forhold i hele sitt liv. Selv med Kemp var det mye hun hadde lengtet etter på kjærlighetsfronten. Selv om Kemp antok at han var fantastisk i sengen og at han ga henne en bit av paradis hver gang de elsket, var sannheten en helt annen. Hun hadde ikke vært i nærheten av paradis.

«Den reporteren gjorde meg forbannet, Paige. Du var jo klar til å hive Kemp på dør uansett.»

Nadia hadde i det minste ikke sagt det til reporteren. Paige hadde delt planene med søstrene sine sist de var samlet i ferien. Etter nesten et år uten å ha utviklet følelser for Kemp, planla hun å gjøre det slutt da de skulle treffes igjen etter filminnspillingen neste måned. Selv om hun ikke var knust etter affæren til Kemp, følte hun seg fortsatt såret og sveket. Det var noe av det mest respektløse en mann kunne utsette en kvinne for.

«Nå er det overalt i mediene at du dater en annen, og de prøver å finne ut hvor du er og hvem den nye typen din er. De vet i det minste ikke at du gjemmer deg på Russell Vineyards.»

Paige gned seg frustrert i ansiktet og ønsket at Nadia bare hadde oversett de reporterne eller sagt «ingen kommentar.»

«Jeg gjemmer meg ikke her, Nadia.»

«Ikke?»

«Nei. Jeg besøker familie. Filmprosjektet er over, og jeg anser dette som en ferie.»

«Ferie? Jaha. Skal vedde på at du ikke har forlatt vingården for å dra inn til byen engang. Slik jeg ser det, er det å gjemme seg.»

«Jeg skal spise middag med Spencer, Chardonnay og familien nå straks, og jeg må skifte», sa hun for å avslutte samtalen. «Vi snakkes senere. Ha det.»

Hun la raskt på. Nadia forsto ikke hvor mektige tabloidene var. Paige følte ikke at hun gjemte seg, men heller at hun prøvde å beskytte privatlivet sitt så lenge hun kunne. Hun skulle stå frem når hun var klar, og ikke fordi tabloidene mente hun burde det.

En snau time senere var Paige på vei ut av gjestehuset mot hovedhuset. Det var ikke langt å gå, og hun likte å spasere rundt på vingården. Nærmere hundre mål med vakkert landskap i Napa Valley.

Da hun nærmet seg hovedhuset, så hun en bil parkert på forsiden ved siden av leiebilen hennes. Hun lurte på om Spencer og Chardonnay ventet middagsgjester. Døren til huset ble åpnet, og Russell, den seksten år gamle sønnen til Spencer og Chardonnay, møtte henne med et strålende smil. Chardonnay hadde advart Paige om at Russell var en stor tilhenger, og moren hans mistenkte at han var litt betatt av henne.

«Hei, Paige!» sa han og kom ned trappen for å møte henne.

«Hei, Russell. Hvor er Chablis og Daniel?» spurte hun. Hun syntes Russell Spencer Westmoreland og lillebroren Daniel Timberlain Westmoreland var som snytt ut av nesen på sin far, Spencer. Søsteren deres, Chablis, lignet på moren sin. Alle tre barna hadde arvet de vakre grå øynene til Chardonnay.

«Chablis hjelper mamma og bestemor med middagen. Fikk du en god lur?»

Hun pleide å ta seg en ettermiddagslur. «En herlig lur, takk som spør.»

Russell holdt opp døren for henne idet hun gikk inn. Han hadde upåklagelige manerer for en på hans alder.

Da hun snudde seg, møtte hun blikket til Jess Outlaw, en fetter av familien Westmoreland. Hun fikk en antydning til et smil. «Jess.»

Da hun så bilen utenfor, visste hun ikke hvem hun kunne vente seg, men hadde håpet det var noen som ikke ville dra kjensel på henne. Det siste hun trengte var at oppholdsstedet hennes skulle bli kjent. Men dette var Jess, og hun hadde lært ham å kjenne i årenes løp. Hun følte seg trygg på ham. Hun husket det første møtet deres for over seks år siden, og hvor tiltrukket hun var av ham da de først fikk blikkontakt.

Dragningen hun følte til ham, hadde hun aldri tidligere følt til noen mann. Såpass kraftig var den at hun hadde dristet seg til litt flørting. Men hvilken kvinne kunne vel motstå det, så høy, kjekk og fengslende som Jess var? Han var til å dåne av. Men dessverre var ikke interessen gjensidig.

Jess gikk over gulvet for å gi henne en klem. «Går det bra?» spurte han varsomt, bekymret.

Hun smilte til ham. Han hadde åpenbart sett på nyhetene. «Alt bra. Hva er det som har lokket deg ut av hovedstaden, senator?»

Han smilte varmt. «Jeg er her på ferie. Spencer inviterte meg forrige måned da han var i DC, og jeg bestemte meg for å takke ja.»

«Du kommer til å elske å være her.»

«Det gjør jeg allerede.»

I samme øyeblikk dukket Katherine Russell, Chardonnays bestemor, opp i kjøkkendøren med et stort smil. «Middagen er klar, alle sammen.»

Paige tok armen som Jess rakte henne, så fulgte han henne inn i spisestuen.

Jess prøvde å ikke stirre på Paige over spisestuebordet. Hadde hun følt den samme gnisten som ham da han tok armen hennes? Hun var flink til å skjule det, i så fall.

Han hadde møtt vakre kvinner i hopetall i sitt liv, men var overbevist om at Paige overgikk dem alle med sin skjønnhet. Alt ved henne var henrivende vakkert. De brune øynene. De perfekte leppene. Hver gang han så på dem, tok han seg i å fantasere om hvordan de smakte.

Så var det resten av henne. De høye kinnbeina, og smilehullene som fremhevet smilet hennes. En perfekt nese og en praktfull manke av brunt hår. Det fantes ingen tvil. Paige Novak var smellvakker. Skjønnheten hennes prydet enhver tv-skjerm og ethvert kinolerret.

Han husket tydelig første gangen han så henne. Da var han i Denver i anledning bryllupet til Walker Rafferty, en nær venn av familien. Paige var en av brudepikene, og han og brødrene var forlovere.

Familien Westmoreland hadde åpnet bryllupshelgen med en stor familiesammenkomst to dager før selve bryllupet. Hadde det virkelig gått seks år? Fordi han hadde vært midt i valgkampanjen, hadde han ikke truffet familien Westmoreland offisielt før et par måneder før bryllupet. Familien Outlaw var invitert til å feire jul sammen med familien Westmoreland. Det ble en tid for å bli kjent med fetterne og kusinene som han og søsknene ikke visste fantes før en privatetterforsker dukket opp i Alaska og fortalte dem om familien Westmoreland og at de hadde en felles oldefar, nemlig Raphel Westmoreland.

Frem til da hadde de ingen anelse om at bestefaren deres var adoptert, eller at Raphel døde uten å vite at han hadde en utenomekteskapelig sønn.

Familien Westmoreland hadde beviset, men til den dag i dag hadde Bart Outlaw, pappaen til Jess, nektet å godta faktaene og hevdet at det ikke fantes noe Westmoreland-blod i årene deres. Jess og søsknene syntes dette var en fordømt dårlig påstand når Westmoreland-mennene og Outlaw-mennene kunne gå for å være brødre. Det samme gikk for hans søster Charm og de fem Westmoreland-kvinnene.

Paige hadde ikke tatt turen hjem den julen fordi hun var med i en ny utgave av Nøtteknekkeren på Manhattan. Første gangen Jess så henne, var i bryllupet i februar.

Han husket dagen han kom hjem til Dillon og møtte blikket hennes. Tiltrekningen var momentan. Da han spurte, fikk han beskjed om at hun ikke var en av Westmoreland-kusinene, men en av Dillons svigerinner. Jess priset seg lykkelig over at de ikke var beslektet, særlig med henblikk på at han ikke kunne ta øynene av henne. Den korte kjolen hun hadde på seg, viste frem de flotte beina.

Men det han husket best, var hvor flørtende hun hadde vært med ham i de tre dagene han var i Denver. Han følte en magnetisk dragning hver gang de fikk blikkontakt, eller da de var noen meter fra hverandre. Denne tiltrekningen kunne derimot ikke kommet på et verre tidspunkt, for han var midt i valgkampanjen for senatet.

Han måtte ærlig innrømme at Paige hadde hatt en særegen innvirkning på ham, og hun hadde vært i tankene hans lenge i etterkant. Nå som han satt overfor henne ved bordet, kunne han ikke annet enn å lure på hva som ville skjedd dersom tidspunktet ikke hadde vært så upassende for ham den gang.

Det så ut til å gå bra med henne, som hun riktignok hadde sagt da han spurte. Men hun var en skuespiller, og sikkert flink til å maskere smerten sin. Det var høyst usannsynlig at hun ikke var sønderknust etter det den drittsekken gjorde mot henne. Allikevel satt hun og smilte mens Russell, Chablis og Daniel underholdt dem.

For et par år siden hadde Spencer fortalt Jess hvordan han traff Chardonnay. Spencer, en velstående magnat som likte å legge nye bedrifter til porteføljen sin, hadde sett seg ut Russell Vineyards og hadde planer om å forvandle det til et feriested. Spencer hadde hørt om de økonomiske problemene til familien Russell, og hadde intensjoner om å overta eiendommen deres … til han fikk øye på Chardonnay. Resten var historie, som de sier.

Alle rundt dem kunne se hvor forelsket de var. Spencer bygde fortsatt feriesteder til mange millioner dollar, men ikke på Russell-tomten. Han bygget det istedenfor på en eiendom han hadde kjøpt noen mil unna. Det femstjerners feriestedet kalte han for Windemere.

«Hvordan trives du i politikkens verden, Jess?» spurte bestemoren til Chardonnay og avbrøt dagdrømmen hans.

Han smilte til den gamle damen som alle kalte Grammy. «Godt, faktisk. Aldri et kjedelig øyeblikk. Jeg er nykommeren, og har så vidt rukket å komme i gang, men var heldig og ble tildelt stilling i utdanningskomiteen.» Han merket at Paige hadde sluttet å spise og lyttet oppmerksomt.

Samtaleemnet skiftet etter hvert til alle babyene som hadde blitt født i både familien Westmoreland og Outlaw det siste året. «Delaney fødte tvillinger, og jeg har hørt at sheriff Pete Higgins og hans kone venter barn», sa Spencer. Pete Higgins var en barndomsvenn av familien Westmoreland.

«Det har jeg også hørt», svarte Paige. «Alle er spent på Bane og Crystals andre sett med trillinger. De ventes når som helst nå.»

«Jeg har hørt at alle er gutter», sa Chardonnay.

«Ja», sa Paige. «Jeg snakket med Crystal for et par uker siden, og de hadde ennå ikke bestemt seg for noen navn.»

Så skiftet samtaleemnet til vingården, da bestefaren til Chardonnay begynte å forklare til Paige og Jess hvordan druene, som ble plantet tidlig på våren, var klare til å høstes og lages til vin i sommermånedene. Og Chardonnay serverte en eplepai som Grammy hadde bakt, sammen med vin fra vingården deres.

«Det er Russells tur til å ta oppvasken», sa Grammy da de var ferdige med måltidet.

«Men jeg ville følge Paige tilbake til gjestehuset, Grammy.»

Spencer lo. «Jeg er sikker på at Paige har satt pris på at du har fulgt henne til gjestehuset de siste dagene, Russell, men Jess skal allikevel den veien, og jeg er sikker på at han ikke har noe imot å sørge for at hun kommer seg trygt frem.»

Jess smilte. «Selvsagt har jeg ikke noe imot det. Jeg er klar til å gå når enn du ønsker.»

«Jeg er klar nå», sa hun og smilte til ham.

Begge takket pent for seg, så eskorterte han Paige ut døren.

*

«En vakker kveld, er det ikke, Jess?» spurte Paige mens hun kikket opp på den stjernespekkede himmelen.

«Ja, det er det. Jeg kan til og med lukte druene. Kan du?»

Hun snuste i luften og lo. «Absolutt. Forrige uke så jeg hvordan de knuste og gjæret druene. Det var virkelig fascinerende.»

«Det skal jeg vedde på», sa han mens de gikk langs den godt belyste stien.

«Under middagen sa du at du skulle bli her en stund», sa hun da det ble stille mellom dem.

«Ja, hele måneden. Alle i familien Outlaw er på reisefot, så det er ingen i Alaska. Jeg ser dem alle når de kommer i selskapet.»

«Har du noen store planer mens du er her?» spurte hun, og det slo henne at de aldri hadde vært alene sammen før. De gangene hun hadde sett ham i Westmoreland Country, var det bestandig andre til stede.

Han kikket bort på henne og smilte så smilehullet på den skjeggete haken ble synlig, og hun fikk sommerfugler i magen. Det samme skjedde den aller første gangen han smilte til henne for seks år siden. Hun kunne sverge på at de hadde kjemi, og sørget for at han også merket det ved å flørte med ham. Men hun hadde åpenbart tatt feil, siden han aldri la an på henne.

«Ingen store planer annet enn å hvile, slappe av og nyte utsikten. Og den lokale maten. Noe av det første jeg planlegger å gjøre, er å få meg en pizza.»

«Liker du pizza?»

«Jeg elsker pizza, og jeg har hørt at det er et sted i nærheten som heter Phillippeʼs som serverer den beste», sa han. «Det sies at du ikke kan dra til Napa uten å prøve den, og at den smaker godt uansett hva slags vin du drikker til.»

Det hadde hun også hørt fra agenten sin, Maxie, da hun hadde ringt for å fortelle hvor hun var. «Jeg elsker også pizza.»

Jess så på henne med et merkelig uttrykk. «Er noe i veien?» spurte hun.

Han trakk på de kraftige skuldrene. «Jeg lurte bare på en ting», sa han.

«Hva da?»

«Da jeg kjørte hit fra flyplassen, hørte jeg på radioen hva Nadia hadde sagt til reporteren, og med mindre det er noe jeg ikke har fått med meg, virker det ikke som om du er i et hett, romantisk forhold med noen», sa han med et lekent glimt i øynene.

Paige lo. «Nadia liker å pynte på sannheten. Men deler av det hun sa, stemmer faktisk.»

«Som hva?»

«Som at Kemp og jeg ikke lenger er sammen, og at jeg har kommet meg videre.»

«Vet han det?»

«Han vet, tro meg. Jeg sa det til ham personlig. Men jeg tror han er overbevist om at han kan få meg til å ombestemme meg.»

«Kan han det?»

Paige himlet med øynene. «Over mitt lik.»

De gikk i stillhet en stund. «Hvor lenge planlegger du å bli her?» spurte han.

Hun trakk på skuldrene. «Jeg skulle egentlig dra neste uke. Jeg har ingen filmprosjekter på noen måneder, så dette er som en ferie for meg. Spencer og Chardonnay vil gjerne at jeg skal bli lenger. Forberedelsene til jubileumsfesten er omfattende, og jeg kan gi Chardonnay en hjelpende hånd. Dermed blir jeg her muligens ut måneden, akkurat som deg.»

Hun ville ikke gi ham inntrykk av at han hadde noe å gjøre med avgjørelsen hennes om å bli, så hun la raskt til: «Dette er et vakkert sted, og Spencer, Chardonnay og barna skjemmer meg fullstendig bort.»

«Så bra. Du trenger det nok.»

«Takk, Jess. Men det går bra med meg, altså. Det eneste jeg angrer på, er at jeg tok så feil av Kemps personlighet.»

«Det kan skje med de beste av oss. Tro meg.»

Hun la hodet på skakke og så på ham. «Har det noen gang skjedd med deg?»

«Ja. For ti år siden.»

Ti år var veldig lenge siden, men hun visste at hjertesorg kunne vare livet ut for enkelte, særlig hvis de virkelig elsket vedkommende. Hun lurte på om det var grunnen til at han ennå var singel mens brødrene hans alle var gift. Hun lurte fælt på hva som hadde skjedd.

Det var som om han leste tankene hennes, for plutselig sa han. «Ava og jeg møttes på jusstudiet og var i et seriøst forhold. Det var planen vår, trodde jeg, å begynne å snakke om ekteskap etter at vi var uteksaminert. Vi hadde vært sammen i nesten et år og skaffet leilighet sammen. En uke måtte jeg reise fra skolen på grunn av en familiekrise. Jeg skulle bare være borte i to uker, men kom tilbake tidligere.»

Han sa ingenting på en stund. «Da jeg kom tilbake, fant jeg Ava i sengen med en annen fyr. Hun sa at den ene tingen ledet til den andre etter et par drinker for mye.»

Paige ristet på hodet. «Fylla har skylda. Kan du tro at Kemp sa det samme etter affæren med Maya? At de hadde fått en drink for mye, og at de mistet kontrollen.»

Jess stakk hendene i lommene mens de spaserte videre. «Slik jeg ser det, kan vi ikke ha betydd så mye for Ava eller Kemp hvis et overdrevent inntak av alkohol fikk dem til å være utro mot oss.»

«Enig.»

Da de var fremme ved gjestehuset, stanset de. «Dette er ditt gjestehus, ikke sant?»

«Det stemmer. Hvor er ditt?»

«Noen meter videre nedover stien. Jeg er like ved hvis du trenger meg.»

«Takk, Jess.»

«God natt, Paige. Og bare husk én ting.»

«Hva da?»

«En mann som ikke setter pris på deg, fortjener deg ikke.»

Hun nikket. «Takk for at du sier det. God natt.»

Paige åpnet døren og gikk inn. Det første hun gjorde da hun hadde lukket døren bak seg, var å trekke pusten dypt og gå inn på kjøkkenet for å lage seg en kopp te.

Telefonen ringte, og det var søsteren hennes, Jill. «Sent oppe, Jill?»

«Jeg er på vei hjem etter å ha utført hastekirurgi, og ville sjekke hvordan du hadde det.»

«Håper operasjonen gikk bra», sa hun.

«Det gjorde den, og da jeg dro fra sykehuset, ringte Aidan for å fortelle at han har middagen klar.»

«Heldiggris.» Aidan Westmoreland var mannen til Jill, og fetteren til Dillon. «En dag håper jeg å kunne gifte meg med en fyr som Aidan.»

«Og det vil du. Jeg er glad for at Kemps utroskap ikke har fått deg til å gi opp menn for bestandig.»

«Slett ikke. Dessuten var forholdet med Kemp over uansett.»

«Ja, men det visste ikke han. Det må være skuffende å bli bedratt av en mann på den måten. Jeg er lei for at du endte opp med en fyr som ikke respekterte følelsene dine.»

«Jeg bagatelliserer ikke på noen måte det han gjorde, men jeg var i det minste ikke forelsket i ham, så jeg slapp hjertesorgen oppå skuffelsen. Jeg trodde han var til å stole på.»

«Vel, jeg koser meg med pressens reaksjon på ryktet Nadia satte i gang.»

Paige himlet med øynene. «Jeg kan fortsatt ikke tro at Nadia sa det. Jeg håper det dabber av etter hvert.»

«Tviler på det, nå som Kemp også har uttalt seg.»

Paige mistet nesten tekoppen. «Hva? Når?»

«For en liten stund siden, rett før jeg forlot sykehuset. Da en reporter spurte ham om Nadias påstand om at du allerede er sammen med en annen, sa han at det ikke er sant fordi du fortsatt elsker ham, og at dere to fortsatt er et par.»

Hun skar en grimase. «Jaså? Tror han at jeg fortsatt elsker ham? Å hevde at vi ennå er et par, er løgn, og det vet han. Jeg gjorde det slutt.»

«Åpenbart har han ikke trodd deg. Jeg hater å si det, men uttalelsen hans får deg til å fremstå som en kvinne som finner seg i alskens dritt fra en mann. Nå som han anses for å være Verdens kjekkeste mann, er han overbevist om at han er den fangsten.»

«Kemp får tro hva han vil», sa Paige. «Jeg har blokkert nummeret hans. Han kan ikke nå meg, og vet ikke hvor jeg er.» Hun bestemte seg for å skifte samtaleemne. «Gjett hvem som er på Russell Vineyards på ferie?»

«Hvem?»

«Jess Outlaw.»

«Alaska-fyren?»

Paige måtte glise. Selv om Jess og brødrene hans alle var vakre å se på, var det Jess som hadde imponert henne nok til at hun omtalte ham som Alaska-fyren til søstrene sine. Charm hadde fortalt dem at han var kaptein på hundesledelaget på ungdomsskolen og gymnaset.

«Ja, Alaska-fyren. Han har ferie fra senatet og skal være her til jubileumsfesten.»

«Jeg husker at du var småforelsket i ham.»

Selvsagt husket Jill det. «Det var lenge siden, og det varte bare i de få dagene han var i Denver. Det gikk over så snart han dro.»

«Jeg husker at du flørtet mye med ham.»

Ja, men han hadde ikke vært interessert. «Det var som sagt lenge siden, og ingenting skjedde videre. Jeg var tjueto, og visste ikke bedre. Heldigvis var han eldre, og visste bedre enn å utnytte naiviteten min.»

Hun og Jill pratet i enda en halvtime før de avsluttet samtalen. Da Paige satte seg ned ved bordet med tekoppen sin, håpet hun at Jill hadde rett. At hun en dag ville treffe en mann som fortjente kjærligheten hennes.

Om to år fylte hun tretti. Hun elsket skuespill, men planla ikke å satse på det som karriere. Hun hadde også vurdert å undervise i drama på et universitet. Det hun egentlig burde gjøre fremfor å tenke på menn, var å få orden på livet sitt, og å bli sammen med Kemp igjen var ikke på listen, uansett hva han hadde fortalt pressen.

